# **Alkohol- og Rusmiddelpolitik – en skabelon**

Dette dokument er en skabelon til en alkohol- og rusmiddelpolitik, som kan udfyldes af ungdomsuddannelsen. Første side af dette dokument er en guide til udfyldelse af resten af dokumentet.

Skabelonen er udarbejdet i samarbejdet med Region Hovedstaden med inspiration fra eksempler fra Alkohol og Samfunds hjemmeside, fra Kræftens Bekæmpelse og fra det fælles alkoholkodeks ”Sammen om en ansvarlig alkoholkultur” fra juni 2021 for 11 ungdomsuddannelser i Gladsaxe, Lyngby og København.Skabelonen er revideret og opdateret fra Københavns Kommune i marts 2025.

## **Skabelonens indhold**

I skabelonen er der sat forslag til tekst ind, som ungdomsuddannelsen kan finde inspiration i, men denne tekst kan tilpasses fuldstændig til den enkelte ungdomsuddannelse. På side 4-5 i dette dokument findes forslag til, hvilke elementer ungdomsuddannelsen kan overveje at sætte ind i afsnit ”rammerne”.

Skabelonen til en alkohol- og rusmiddelpolitik er opdelt i flere dele:

**Baggrund**: Her har ungdomsuddannelsen mulighed for at beskrive baggrunden for, at der indføres en alkohol- og rusmiddelpolitik på ungdomsuddannelsen samt hvad formålet/visionen med alkohol- og rusmiddelpolitikken er.

**Rammerne**: Rammerne beskriver, hvordan formålet/visionen med alkohol- og rusmiddel politikken udmøntes i ungdomsuddannelsens hverdag. I denne del er mulighed for, at ungdomsuddannelsen kan sætte de rammer op omkring alkohol og rusmidler, som ungdomsuddannelsen ønsker. Der er sat forslag ind, som ungdomsuddannelsen er velkommen til at ændre, så de passer til den lokale kontekst.

**Aftalen**: Dette afsnit indeholder en beskrivelse af, hvordan ungdomsuddannelsen vil udbrede kendskabet til deres alkohol- og rusmiddelpolitik, og kan også beskrive, hvordan og hvornår ungdomsuddannelsen vil indføre nye tiltag.

Alkohol- og rusmiddelpolitik for [ungdomsuddannelsens navn]

**Baggrund**

Som led i det generelle dannelsesprojekt, vi udfører i ungdomsuddannelsesregi, afvikles forskellige arrangementer med både et fagligt, dannende og socialt aspekt. Disse skal være inkluderende og foregå i en ånd af fællesskab, hvor alle kan være med og bidrage.

Vores udgangspunkt er, at alkohol og andre rusmidler ikke er foreneligt med uddannelsens formål, og ikke må være indgangen til de fællesskaber, der er på og omkring uddannelsen. Derfor sætter [indsæt ungdomsuddannelsens navn] gennem nærværende alkohol- og rusmiddelpolitik rammer, der sikrer, at netop fællesskabet er i højsædet ved alle aktiviteter på [indsæt ungdomsuddannelsens navn]. Vi anser vores medarbejdere for at være rollemodeller i den forbindelse.

Vi ønsker med denne alkohol- og rusmiddelpolitik at tage ansvar og bidrage til at ændre normerne for unges alkohol- og festkultur, mhp. at etablere et grundlag for, at ungeliv og fællesskab kan udfolde sig, uden at alkohol og fuldskabsorienteret festkultur er dominerende. Vi vil konkret arbejde for alkoholfrie fællesskaber og en festkultur, hvor alkohol spiller en mindre rolle.

Derudover vil vi tydeliggøre ungdomsuddannelsens holdning og sanktioner i forbindelse med brug af rusmidler eller mistanke herom.

**Rammerne**

Tiltag til arbejdet med udvikling af ny alkoholkultur:

* Vi arbejder med at skabe refleksion og forståelse blandt eleverne omkring social pejling/flertalsmisforståelser
* Vi går i dialog og hjælper vores tutorer/elevrepræsentanter med at være gode rollemodeller for nye elever og med den gode velkomst for nye elever
* Vi vil involvere forældre i, hvordan de kan støtte op om fællesskaber uden druk
* Vi vil arbejde sammen med forældre om en klar forventningsafstemning og om deres og vores rolle ift. den unge og alkohol

Ungdomsuddannelsens hverdag:

* Alkohol og andre rusmidler er aldrig tilladt i den almindelige hverdag på ungdomsuddannelsen.
* For at hjælpe den enkelte elev bedst muligt ved brud på reglerne eller mistanke herom, har ungdomsuddannelsen udarbejdet en beredskabsplan. Beredskabsplanen giver tydelige handlemuligheder til de ansatte således, at eleven støttes og hjælpes til at fortsætte sin uddannelse så vidt muligt.
* Fester, arrangementer og introture, som er arrangeret af ungdomsuddannelserne eller tutorer, er helt alkoholfrie indtil ultimo september gældende for alle årgange på ungdomsuddannelsen.
* Ved brud på reglerne følger sanktionerne ungdomsuddannelsens øvrige studie- og ordensregler.

Studietur og introture:

* Alle studieture, ekskursioner og introture er alkohol- og rusmiddelfrie. Disse ture og aktiviteter er en del af al den almindelige hverdag, og derfor er indtagelse af alkohol eller brug af andre rusmidler som udgangspunkt ikke tilladt.
* Ved brud på reglerne følger sanktionerne ungdomsuddannelsens øvrige studie- og ordensregler.

Fester og cafeer:

* Det er en forudsætning for at deltage i ungdomsuddannelsens fester, at eleverne ikke møder op stærkt beruset
* Vi udskænker ikke drikke med alkoholprocent højere end 5% ved fester (Dog kan vi udskænke vin ved middagen til gallafest og translokation).
* Der sælges altid billige alkoholfrie alternativer i baren fx alkoholfri øl, sodavand el. mocktails.
* Alle fester er lukkede fester kun for ungdomsuddannelsens elever.
* Vi holder højst [x] fester årligt samt en afsluttende middag for elever. Derudover afholdes caféer og andre former for performance (teater, musical og lignende), hvor der er ingen eller kan være begrænset udskænkning af alkohol.
* Der er altid ansvarligt personale til stede ved fester og andre arrangementer.
* Gratis vand er altid tilgængeligt ved ungdomsuddannelsens arrangementer.
* Elever, der ved deres adfærd ved fester, viser at have indtaget for meget alkohol, vil blive sendt hjem.
* Elever kan (evt. frivilligt) få målt deres alkoholpromille ved indgangen til ungdomsuddannelsens fester, og elever med en promille på mere end 0,5 afvises i døren.
* Når fester og caféer promoveres på sociale medier og rundt på ungdomsuddannelsen med plakater, gøres dette med stemningsbillede af festen/caféen, hvor alkohol ikke er centrum. Der reklameres ikke for festen med tilbud om alkohol, mængderabat eller happy-hour. Desuden godkender ledelsen markedsføring fra festudvalget (på sociale medier, plakater osv.)

Uden for ungdomsuddannelsen:

* Det forventes i øvrigt, at aktiviteter uden for ungdomsuddannelsen, som eleverne er del af, og hvor de fremstår som repræsentanter for ungdomsuddannelsen, afvikles sobert og ordentligt. Ungdomsuddannelsen er ikke ansvarlige for adfærd i disse sammenhænge, men påtager sig et ansvar som oplysende partnere, ved at forsøge at påvirke eleverne til god, respektfuld og fornuftig adfærd. Ungdomsuddannelsen søger - særligt gennem oplysning - at påvirke elevers indbyrdes kommunikation om alkohol og arrangementer på sociale medier m.v. så denne kommunikation bliver så inkluderende som muligt og udtrykker, at alle er velkomne i fællesskabet.

**Aftalen**

* Ungdomsuddannelsen har ved deres underskrivelse af nærværende alkohol- og rusmiddelpolitik valgt at offentliggøre dette på egen hjemmeside, samt indarbejde bestemmelserne i ungdomsuddannelsens studie- og ordensregler. Lærerne informeres herom.
* Alle ungdomsuddannelsens forældre informeres om ungdomsuddannelsens alkohol- og rusmiddelpolitik, så ingen er i tvivl om det ansvar, vi påtager os i forhold til ungdomskulturen, og det ansvar forælder og elever selv har.
* Alle ungdomsuddannelsens elever informeres om ungdomsuddannelsens alkohol- og rusmiddelpolitik.
* Alkohol- og rusmiddelpolitikkens bestemmelser træder i kraft med virkning fra [indsæt dato].

Med denne alkohol- og rusmiddelpolitik forpligter ungdomsuddannelsen sig til at arbejde med en kulturændring omkring unge, alkohol og rusmidler. Ungdomsuddannelsen vil derfor gå til arbejdet med en dynamisk tilgang til tilpasning af dette dokument i forhold til aktualitet og tendenser i samfundet. Dette dokument opdateres årligt eller efter behov.

Nye tiltag til arbejdet med udvikling af ny alkoholkultur

*Som led i arbejdet med at ændre unges alkoholkultur, kan det variere fra uddannelsessted til uddannelsessted, hvad der kan give mening at arbejde med lokalt.*

*Jeres ungdomsuddannelse kan derfor udvælge og implementere tiltag fra listen nedenfor, som kan bidrage til at udbrede fællesskaber der ikke er bundet op på indtag af alkohol eller fuldskabsorienteret druk i netop jeres lokale kontekst.*

*Alkohol og Samfund har udviklet Gymnasieguiden* [*Link til Alkohol og Samfunds Gymnasieguide*](https://alkohologsamfund.dk/det-goer-vi/unge-og-alkohol/gymnasieguide)*, hvor I kan finde mere inspiration til konkrete tiltag og læse om andre ungdomsuddannelsers erfaringer med mange af nedenstående tiltag.*

Forældreinddragelse

* Forældreinvolvering – fx på forældremøder eller i brev til forældre – hvor der arbejdes sammen med forældre om en klar forventningsafstemning om deres og vores rolle ift. den unge og alkohol. Ungdomsuddannelserne kan desuden indgå i dialog med forældre om at lave ordninger, hvor fulde elever bliver hentet af deres forældre.
* Etablering af forældreforening, som fx kan drøfte forhold vedr. trivselsfremmende tiltag og stå i baren og/eller garderoben til uddannelsens fester.
* Vi vil gå i dialog med elever og forældre om for- og efterfester for at påvirke kulturen til at være mindre fuldskabsorienteret og fx ved at bakke op om en alkoholfri uddan­nelsesstart eller sociale arrangementer, der ikke har alkohol som omdrejningspunkt.

Elevinddragelse

* Vi går i dialog og hjælper vores introguider/elevrepræsentanter med at være gode rollemodeller for nye elever og med den gode velkomst for nye elever.
* Vi går i dialog med vores elever, hvor alkohol- og rusmiddelpolitikken fremlægges og diskuteres med elever på klasseniveau, så eleverne forstår, at hensigten med politikken ikke er at skabe et totalt forbud mod alkohol, men at søge at skabe en fornuftig og afbalanceret alkoholkultur blandt unge.
* Festudvalgets medlemmer rekrutteres bredt og er ædru til festerne.
* Vi går i dialog med vores elever og festudvalg mm. om rammer for den gode fest eller cafeaften, hvor alkohol ikke fylder.
* Lommefilm afvikles årligt for 1. g.

Lærerinddragelse

* Vi vil arbejde med medarbejdere som rollemodeller og drøfte hvordan de kan bidrage til at vise, at det er muligt at have positive fællesskaber, uden at alkohol er omdrejningspunktet fx i forbindelse med fester og fejringer.

I døren

* Annoncering af festen skal promovere eventet, ikke druk.
* Armbånd.
* Dørene lukker tidligt [indsæt tidspunkt].
* Synligt berusede elever afvises i døren.
* ”Promillebar” til alle fester på ungdomsuddannelsen –tilbagebetaling af billetpris ved promille lavere end 0,5% - alkoholmåling er frivillig.

I baren

* Gratis og let tilgængeligt vand og/eller sodavand til alle fester på ungdomsuddannelsen.
* Begræns salget af alkohol - kvoter på salget af genstande for at undgå, at elever drikker for meget på én gang.
* Professionelle dørvagter til alle ester på ungdomsuddannelsen.
* Billige alkoholfri alternativer i baren til alle fester på ungdomsuddannelsen – fx mocktailbar med lækre alkoholfri drinks.
* Lærere/forældre bag baren.

Til festen

* Alkoholfri hyggezone til alle fester på ungdomsuddannelsen.
* Erstatte minimum én af de årlige fester på ungdomsuddannelsen, hvor der serveres alkohol, med et alkoholfrit arrangement.
* Spisning før festerne.
* Tilbyde en række aktiviteter fx koncert, lærerrevy, spilturnering eller et tema, så alkohol ikke er i centrum.
* Undgå samarbejde med lokale diskoteker.
* Fælles natmad.
* Social oprydning – oprydning med festudvalget, så eleverne ikke deltager i planlagte efterfester.

Til caféen

* Caféer er alkoholfri eller der er begrænsning på antal genstande hver elev kan købe.
* Cafeerne markedsføres så alle elever føler sig inkluderet og velkomne.
* Begrænset antal deltagere til cafe-arrangementer for at skabe en hyggelig stemning.
* Cafe-arrangementer har kun adgang for egne elever og alkohol må ikke medbringes.
* Cafe-arrangementer afholdes i et afgrænset tidsrum for at bidrage til at alle er samlet på samme tidspunkt.
* Servere gratis/sælge billig te og/eller kaffe og kage til café-arrangementer.
* Tilbyde en række aktiviteter fx bordfodboldturnering, brætspil, gaming eller et tema, så alkohol ikke er i centrum.